钦定古今图书集成/明伦汇编/闺媛典/第210卷 > 李遇阳妻董线娘
## 钦定古今图书集成/明伦汇编/闺媛典/第210卷 > 李遇阳妻董线娘

按《浦城县志》：“董线娘，招贤里人。年十八适李遇阳。甫
三年，夫挟技远游，舅姑皆年逾六十，夫兄不事生业，
董氏绩纴以供饔飧，二十载方归。数日复出，而音信
遂绝。翁没，夫兄潜与姑诈为遇阳书，嘱氏改适。氏痛
哭欲自缢，乃止。嗣是家日贫，夫兄背母而逃，氏供饔
飧如初。姑没，殚力营葬，归依嫡兄嫂居，或日不爨，爨”
不饱，蓬头垢面，形声不出梱外。万历二十九年，夫叔
菜山探知其夫赘马湖府马氏，家至千金。前一岁物
故，氏闻，号泣数日曰：“妾未尝负夫，虽死不愧。”遂不食
而死，年五十有一。